## L’IVF aprova cinc noves operacions per a ‘startups’ cofinançades pel FEDER 2021-2027

*** Estos projectes, tots amb altes dosis de tecnologia i innovació, han obtingut un crèdit a través de la Línia de préstecs participatius en coinversió IVF-FEDER
* L’aportació de l’IVF representa el 31,2 % del total del finançament obtingut per estos projectes que, en conjunt, mobilitzaran prop de 2,8 milions d’euros**

La Comissió Tècnica de Gestió de Fons FEDER de l’Institut Valencià de Finances (IVF) ha aprovat cinc noves operacions de finançament que tenen com a beneficiàries *startups* a les quals se’ls ha concedit en conjunt un total de 866.500 euros a través de la Línia de préstecs participatius en coinversió IVF-FEDER.

Es tracta de les primeres operacions aprovades per l’IVF a través d’instruments financers cofinançats amb recursos del Programa FEDER 2021-2027.

Les beneficiàries d’estes cinc operacions són empreses de nova creació, totes amb menys de quatre anys de vida, que duen a terme projectes amb altes dosis d’innovació i tecnologia, i que s’engloben en sectors com l’educació, la salut, la inserció laboral o la transformació digital.

El director general de l’IVF, Enrique Montes, ha destacat que en tots els casos “es tracta de projectes desenvolupats a partir d’idees innovadores que requerixen un impuls financer per a sortejar les seues primeres etapes”.

“L’aportació realitzada per l’IVF a estos cinc projectes suposa el 31,2 % del total del finançament obtingut, que aconseguirà els prop de 2,8 milions d’euros”, ha explicat Montes.

**Nou milions de pressupost**

L’Institut Valencià de Finances va posar en marxa el mes de març passat una nova línia de préstecs participatius en coinversió amb inversors privats i cofinançada amb recursos europeus, dotada amb un pressupost de nou milions d’euros.

“El llançament d’este instrument de finançament ens va suposar la posada en marxa com a organisme gestor de fons del nou programa FEDER 2021-2027, després de l’excel·lent experiència obtinguda amb els productes financers que dissenyem cofinançats per l’anterior programa 2014-2020, on esgotàrem tot el pressupost disponible abans de finalitzar el període d’execució i es va aconseguir que més d’un centenar d’empreses innovadores de la Comunitat Valenciana obtingueren finançament”, ha explicat el director general.

La nova línia dissenyada per a 2024 permet accedir a préstecs participatius d’entre 50.000 i 300.000 euros per pime finançada, sempre condicionat a l’aportació realitzada per part del coinversor privat, en operacions fins a set anys i amb fins a tres de carència.

El tipus d’interés aplicat a estes operacions pot oscil·lar entre un mínim del 3 % i un màxim de 9 %, en funció de l’Euríbor i de la rendibilitat financera registrada pel prestatari en l’últim exercici tancat.

Fecha: 06/06/2024